DA oor beurtkrag: 'n Wonder dat ondernemings oorleef | Netwerk24
Deur Elvira Wood 10 Julie 2020 14:37
Beurtkrag is vir die eerste keer sedert 15 Maart weer ingestel. Foto: Pixabay
Nie net gaan hulle gebuk onder die streng reëls weens die staat van inperking nie, maar nou loop hulle ook nog deur onder beurtkrag, sê Ghaleb Cachalia, DA-LP.
Hy het só gereageer kort nadat Eskom aangekondig het dat fase 2-beurtkrag Vrydag van 12:00 tot 22:00 ingestel gaan word en gesê die DA hou die ANC verantwoordelik vir die ekonomiese krisis waarin die land hom tans bevind.
Dit is die eerste keer sedert 15 Maart dat beurtkrag die land se ligte uitdoof.
Cachalia sê Suid-Afrikaanse ondernemings is nie meer in 'n ekonomie waar werk en ander geleenthede geskep word nie.
Die DA-LP Ghaleb Cachalia Foto: Alet Pretorius
"Inteendeel, ondernemings is desperaat om te oorleef in 'n toenemend vyandige ekonomiese omgewing waar hulle werknemers uit diens moet stel."
Cachalia sê daar moet indringend aan die plan gewerk word om Eskom in dele op te breek met die oog daarop om dit ten minste gedeeltelik te privatiseer.
Hy sê onafhanklike kragprodusente moet ook gebruik word om meer krag te verskaf.
Peter Attard Montalto, hoof van kapitaalmarknavorsing by Intellidex, het in Maart 2019 reeds gesê dat hy reken beurtkrag kos die Suid-Afrikaanse ekonomie waarskynlik R1 miljard per dag per fase wat ingestel word.